Замима ба қарори Раёсати

Бонки миллии Тоҷикистон

аз «\_\_» \_\_\_\_\_\_\_ соли 2025, №\_\_\_

Тағйиру иловаҳо ба

Дастурамали №201 «Дар бораи хизматрасонии фосилавии бонкӣ»

Ба Дастурамали №201 «Дар бораи хизматрасонии фосилавии бонкӣ», ки бо қарори Раёсати Бонки миллии Тоҷикистон аз 26 сентябри соли 2013, №235 тасдиқ шудааст, тағйиру иловаҳои зерин ворид карда шаванд:

1. Дар банди 1:
* сархати якум дар таҳрири зерин ифода карда шавад:

«–хизматрасонии фосилавии бонкӣ - хизматрасонии бонкие, ки бо истифодаи воситаҳои электронӣ, барномавию техникӣ ва телекоммуникатсионӣ ба муштариён бидуни ташрифашон ба ташкилоти қарзӣ пешниҳод мешаванд;»;

* сархати чорум дар таҳрири зерин ифода карда шавад:

«-тасдиқи аслият (аутентификатсия) – расмиёте, ки ба ташкилоти қарзӣ барои тасдиқи шахсияти истифодабарандаи хизматрасонии пардохтӣ ё эътибор доштани ҳуқуқҳои истифодаи воситаи электронии пардохтӣ, аз ҷумла истифодаи маълумоти ҳифзшудаи шахсии истифодабарандагон имкон медиҳад;»;

* дар сархати ҳафтум аломати «.» ба аломати «;» иваз карда шуда, сархатҳои ҳаштум, нуҳум ва даҳум бо мазмуни зерин илова карда шаванд:

«-қаллобӣ – амалиёте, ки бе розигии муштарӣ (пардохткунанда) ё розигии бо роҳи фиреб ё суиистифода аз боварӣ бадастовардашуда анҷом дода шудааст;

- тасдиқи аслияти бисёромила –усули васеъи тасдиқи аслият, ки тибқи он истифодабаранда барои пайдо кардани дастрасӣ ба ҳисоби шахсии худ бояд ба ташкилоти қарзӣ на кам аз ду омили тасдиқи аслиятро пешниҳод кунад;

- ҳисоби шахсӣ (аккаунт) - маҷмуи маълумоти истифодабаранда дар низоми иттилоотии ташкилоти қарзӣ, ки барои тасдиқи аслият ва додани дастрасӣ ба маълумоти шахсӣ ва танзимоти ӯ зарур аст.».

1. Бандҳои 31 ва 32 бо мазмуни зерин илова карда шаванд:

«31. Ташкилотҳои қарзӣ ҳангоми пешниҳоди хизматрасониҳои фосилавии бонкӣ бояд аз тасдиқи аслияти бисёромила истифода намоянд, ки тибқи он истифодабаранда барои тасдиқи аслият ба ташкилоти қарзӣ на кам аз ду омили зеринро пешниҳод менамояд:

а) маълумоте, ки муштарӣ медонад (масалан, гузарвожа, PIN, рамз, калимаи махфӣ);

б) воситае, ки дар ихтиёри муштарӣ аст (масалан, смартфон, компютер, корти электронӣ ё магнитӣ, токен, ҳомили электронии иттилоот);

в) маълумоти биометрии муштарӣ (масалан, шинохти рӯй, изи ангушт, пардаи чашм, пайдарпаии ДНК).

32. Ташкилотҳои қарзӣ бояд дар замимабарномаҳои мобилии худ технологияи тасдиқи аслияти муштариёнро бо истифодаи маълумоти биометрӣ татбиқ намоянд.».

1. Дар банди 9:
2. дар зербанди а):
* ба сархати сеюм пас аз калимаи «банкоматҳо» калимаҳои «камераҳои назоратӣ ва» илова шуда, калимаҳои «сабтҳои аксбардорҳои мушоҳидавӣ» ба калимаҳои «сабту аксҳои онҳо» иваз карда шаванд;
* дар сархати панҷум калимаи «мунтазам» ба калимаҳои «на кам аз 2 маротиба дар як сол» иваз карда шавад;
* сархати шашум хориҷ карда шавад.

2) дар зербанди б):

* аз қисми муқаддимавӣ калимаҳои «ва бонкинги мобилӣ» хориҷ карда шаванд;
* дар сархати чорум калимаи «мушаххаскунии» ба калимаҳои «расмиёти тасдиқи аслияти» иваз карда шавад;

3) зербанди в) бо мазмуни зерин илова карда шавад:

« в) барои замимабарномаҳои мобилӣ (ҳамёнҳои электронӣ ва бонкдории мобилӣ):

- дастрасӣ ба ҳисоби шахсии муштарӣ бояд танҳо аз як таҷҳизот (телефон, компютер) иҷозат дода шуда, кӯшишҳои ворид шудан аз таҷҳизоти нав ё номаълум баста шаванд ва муштарӣ дар ин бора огоҳ карда шавад;

- иваз намудани таҷҳизот ва/ё гузарвожаву рамзҳои дастрасӣ ба ҳисоби шахсии муштарӣ бояд бо роҳи истифодаи технологияҳои тасдиқи аслияти бисёромила ё ташрифи шахсии муштарӣ ба ташкилоти қарзӣ анҷом дода шавад;

- ҳар як амалиёти хароҷотӣ бояд бо истифодаи тасдиқи аслияти бисёромила сурат гирад, ба ғайр аз амалиёти пардохти хизматрасонии давлатӣ, пардохт дар муассисаҳои савдо ва хизматрасонӣ дар ҳаҷми на зиёда аз 20 нишондиҳанда барои ҳисоб дар як рӯз, пардохти молу хизматрасонӣ (онлайн) дар дохили ҷумҳурӣ дар ҳаҷми на зиёда аз 2 нишондиҳанда барои ҳисоб дар як рӯз;

- барои пайваст намудани кортҳои пардохтии бонкӣ ба замимабарномаҳои мобилӣ бояд протоколҳои бехатарии онлайн-пардохтҳо (ба монанди 3D Secure), ки ношир татбиқ кардааст, истифода шаванд.».

1. Дар банди 10 калимаҳои «ба истифодаи банкоматҳо ё терминалҳо алоқаманд мебошанд» ба калимаҳои «ҳангоми пешниҳоди хизматрасониҳои фосилавии бонкӣ рух медиҳанд» иваз карда шаванд.
2. Дар банди 11 калимаи «иттилоот» ба калимаҳои «ҳар семоҳа тибқи шакли муқаррарнамудаи Бонки миллии Тоҷикистон ҳисобот» иваз карда шавад.
3. Дар банди 14 калимаҳои «мушаххаскунии», «мушаххаскуние» ва «мушаххаскуниро» мувофиқан ба калимаҳои «мушаххаскунӣ ва тасдиқи аслияти», «мушаххаскунӣ ва тасдиқи аслият» ва «мушаххаскунӣ ва тасдиқи аслиятро» иваз карда шаванд.
4. Дар банди 15 калимаи «метавонанд» ба калимаи «бояд» иваз карда шавад.
5. Банди 16 дар таҳрири зерин ифода карда шавад:

«16. Ташкилотҳои қарзӣ пешниҳоди хизматрасонии фосилавии бонкиро бояд бо назардошти талаботи қонунгузории Ҷумҳурии Тоҷикистон дар самти муқовимат ба қонунигардонӣ (расмикунонӣ)-и даромадҳои бо роҳи ҷиноят бадастоварда, маблағгузории терроризм ва маблағгузории паҳнкунии силоҳи қатли ом амалӣ намоянд.».

1. Банди 17 дар таҳрири зерин ифода карда шавад:

«17. Ташкилотҳои қарзӣ ҳангоми пешниҳоди хизматрасонии фосилавии бонкӣ бояд дорои низоми мониторинг бошанд, ки он барои ошкор намудани амалҳои беиҷозат ва шубҳанок дар низомҳои иттилоотӣ ва ҳисобҳои шахсии муштариён қодир бошад.».

1. Дар сархати чоруми банди 28 калимаи «аутентификатсия» ба калимаи «тасдиқи аслият» иваз карда шавад.
2. Бандҳои 30, 31 ва 32 бо мазмуни зерин илова карда шаванд:

«30. Ташкилотҳои қарзӣ бояд фаъолияти хадамоти дастгирии муштариёнро вобаста ба хизматрасониҳои фосилавии бонкӣ дар реҷаи 24/7/365 тавассути тамоми роҳҳои дастрас, аз ҷумла телефон, чат, шабакаҳои иҷтимоӣ, почтаи электронӣ ва ғайра таъмин намоянд.

31. Бо мақсади пешгирии ҳолатҳои қаллобӣ ва ҳалли баҳсу шикоятҳои марбут ба бехатарии хизматрасониҳои фосилавии бонкӣ ташкилотҳои қарзӣ бояд корманди алоҳида ё сохтори махсусгардонидашуда дошта бошанд.

32. Ташкилотҳои қарзӣ бояд бо санадҳои меъёрии дохилӣ тартиби боздошт ва барқарор намудани дастрасӣ ба воситаҳои электронии пардохтӣ ва ҳисоби шахсии муштариёнро муқаррар намуда, дар асоси он фаъолият кунанд.».